
Karen  Marie  Mortensen: 

”Man  er  altid  i det  absolutte” 

- Jaspers’  og  Arendts  kritik  af  Heidegger 


Da  AFSNITTET,  Karl  Jaspers  havde  skrevet  om  Martin  Heidegger 
til  Philosophische  Autobiographie,  udgivet  1956,  blev  offentliggjort 
i 1977,  skrev  Der  Spiegel,  at  det  måtte  skuffe  dem,  der  havde  ventet 
sig  nye  afsløringer  om  Heideggers  forhold  til  nazismen,  da  det, 
Jaspers  skrev,  i det  store  hele  var  i overensstemmelse  med  Heideg- 
gers fremstilling  af  sagen  i den  berømte  Spiegel-samtale : Nur  noch 
ein  Gott  kann  uns  retten,  1966,  efter  aftale  først  trykt  efter 
Heideggers  død  i 1976. 

Anderledes  forholder  det  sig  imidlertid  efter,  at  P.  Trawny, 
grundlægger  af  et  Heidegger  Institut  ved  universitetet  i 
Wuppertal  og  medarbejder  på  den  samlede  udgave  af  Heideggers 
skrifter,  i 2014  udgav  Die  Schwarzen  Heften,  Heideggers  egen 
benævnelse  på  34  hæfter  indbundet  i sort  voksdug,  rummende 
nedskrift  fra  1930-1970  med  direktiv  om,  at  offentliggørelse  først 
måtte  finde  sted  som  afslutning  på  udgivelse  af  samlede  skrifter. 
Først  dér  skulle  "katten  komme  ud  af  sækken”,  Heideggers  eget 
udtryk.  Tesen  havde  ellers  været  blandt  en  stribe  af  Heideggers 
samtidige  og  elever,  at  vel  kunne  det  ikke  bortforklares,  at 
Heidegger  havde  været  nazist,  men  antisemit  var  han  ikke.  Og  vel 
var  det  vanskeligt,  at  han  aldrig  indrømmede  sin  fejltagelse, 
måske  med  undtagelse  i et  digt  til  Hannah  Arendt,  som  Trawny 

gør  opmærksom  på,  og  i et  brev  til  Jaspers,  som  denne  ved 
nærmere  eftertanke  ikke  godtog.  Man  gav  forskellige  forklaringer 
på,  hvorfor  han  tav.  Således  fandt  Derrida  i teksten  Heideggers 
Schweigen  begrundelsen  i hans  foragt  for  offentligheden,  som  må 
forstås  som  en  filosofisk  holdning.1  Alligevel  forsonede  man  sig 
med  ham  og  hans  tænkning. 

Med  fremkomsten  af  Die  schawarzen  Heften  ser  det  anderledes 
ud.  Én  gang  til  må  der  tages  kritisk  stilling  til  Heideggers  tænk- 
ning, hvad  kan  være  vanskeligt,  da  såvel  den  som  personen  bag 
den  har  haft  en  enestående  fascinationskraft.  Det  kan  i den  situa- 
tion være  nyttigt  at  betænke  de  samtidige  kritikeres  indvendinger. 

Troldmanden  Heidegger 

Således  benævner  Karl  Jaspers  Heidegger  i Notitzen  zu  Heidegger, 
som  han  skrev  på  gennem  et  liv.  Fra  Heideggers  elever  er  der  ens- 
lydende vidnesbyrd.  De  blev  fortryllet  og  måske  fortroldet  af 
Heidegger,  der  som  lærer  skridt  for  skridt  gjorde  dem  samtidige 
med  de  klassiske  filosofiske  tekster,  så  de  ophørte  med  at  være 
stivnede  autoriteter  og  i stedet  blev  til  samtalepartnere. 

Fra  begyndelsen,  som  det  fremgår  af  Arendts  tale  til  80  års 
fødselsdagen,  anlagde  Heidegger  et  netværk  af  tankestier,  idet  han 
ikke  tænkte  ”over”  noget,  men  tænkte  noget  og  inviterede  til- 
hørerne til  at  tænke  med.2  Forelæsningerne,  Hvad  vil  tænkning 
sige,  fra  1951-52,  demonstrerer  den  samme  pædagogik,  hvor  han 
skridt  for  skridt  ledte  de  studerende  ind  på  tænkningens  vej  i en 
vedvarende  rekapitulation  af,  hvortil  de  sidst  var  nået  i 

1 P.  Trawny,  Heidegger  und  der  Mythos  der  jiidischen  Weltverschworung 
(KlostermannRoteReihe  2014),  s.  10. 

2 H.  Arendt,  ”Til  Heideggers  80  års  fødselsdag”.  Slagmark  nr.  37  (2003).,  s.  41- 
42. 

tankebevægelsen  - alligevel  hænger  det  spørgsmål  i luften,  hvad 
der  så  er  udkommet  af  Heideggers  vej. 

I samtiden  blev  der  sat  spørgsmålstegn  ved  det  af  såvel  Karl 
Jaspers  (1883-1969)  som  Hannah  Arendt  (1906-1975),  men  før  det 
af  Heideggers  læremester  Edmund  Husserl  (1839-1938). 

Kontroversen  med  Husserl 

Efter  krigen,  hvor  Heidegger  i de  allieredes  af-nazificerings- 
program  blev  frataget  lærerembedet  bl.a.  med  anbefaling  af  Karl 
Jaspers,  rejste  spørgsmålet  sig,  om  Heideggers  relation  til  Husserl 
var  præget  af  antisemitisme. 

I teksten  Min  vej  ind  i fænomenologien  (1963)  beskriver 
Heidegger,  hvorledes  Husserl  var  med  ham  fra  hans  studietids 
begyndelse.  Men  han  havde  et  problem  med  at  fuldbyrde  den 
fænomenologiske  tænkemåde,  selv  om  han  blev  indøvet  i den  af 
Husserl  selv.  Han  havde  ventet  fremgang  i besvarelsen  af  spørgs- 
målet, hvad  væren  betyder.  Men  forståelsen  lod  vente  på  sig.3 
Heidegger  forlod  derfor  den  transcendentale  fænomenologi  og 
slog  ind  på  værens  tænkningen. 

Ikke  desto  mindre  tilegnede  han  i 1927  Væren  og  tid  til  Husserl. 
I 1928  blev  han  Husserls  efterfølger.  Husserl  havde  imidlertid  ikke 
nået  at  læse  værket,  inden  han  fik  stillingen.  Om  det  skrev 
Husserl,  at  dén,  han  havde  troet  kunne  fortsætte  den  transcenden- 
tale fænomenologi,  var  slået  ind  på  en  anden  vej.  Eleven  var  en 
skuffelse.  Han  var  chokeret.  I 1934  skrev  han  i et  brev  om 
Heideggers  tænkning,  at  den  var  en  "tidssvarende 
irrationalismens  ontologi”.4 

3 M.  Heidegger,  Hvad  vil  tænkning  sige?  (Klim  2012),  s.  115. 

4 Trawny,  Heidegger,  s.  82;  84. 

Den  saglige  filosofiske  uenighed  har  så  også  haft  sine  lag  af 
ressentiment  fra  begge  sider:  "faderen”,  der  er  skuffet  over 
sønnen,  der  ikke  bare  følger  i hans  spor,  sønnen,  der  er  skuffet 
over  "faderen”,  der  er  for  "lille”  til  at  kunne  glæde  sig  over,  at  han 
kan  tænke  selv.  Det  slår  også  igennem  i samtalen  i Spiegel.  Stillet 
over  for  anklage  om,  at  antisemitisme  var  baggrunden  for  det 
kølnede  forhold  mellem  ham  og  Husserl,  hævdede  Heidegger,  at 
det  drejede  sig  om  differenser  i sagligt  henseende,  som  skærpedes 
i løbet  af  30’erne.  Alligevel  viser  ressentimentet  sig  i Heideggers 
beskrivelse  af,  hvorledes  Husserl  havde  foretaget  en  offentlig 
afregning  med  ham  og  Max  Scheler  på  universitetet  i Berlin.  Der 
havde  hersket  en  slags  "Sportspalast-Stimmung”.  Efter  1945 
udløste  Berliner  Sportspalast  associationer  til  Goebbels  udkald  til 
den  totale  krig  i 1943. 5 Måske  er  der  tale  om  "tak  for  sidst”  fra 
Heidegger  på  Husserls  angreb.  Måske  gemmer  der  sig  trods  både 
Heideggers  og  Jaspers’  benægtelse  heraf  en  antisemitisme  over 
for  Husserl. 

Det  afgørende  er  imidlertid,  om  den  værens  tænkning,  som 
Heidegger  indledte,  rummede  kimen  til  en  "irrationalismens  onto- 
logi”, som  i løbet  af  30’erne  blev  til  antisemitisk  værens  historisk 
tænkning.  Sådan  vurderer  Trawny  Die  Schwarzen  Hefte.  I 1939 
skrev  Heidegger  her  om  jødedommens  "tomme  rationalitet  og 
regneevne”,  som  var  i overensstemmelse  med,  at  ”jo  mere 
oprindeligt  kommende  afgørelser  og  spørgsmål  blev,  jo  mere 
utilgængelige  blev  de  for  denne  race”.  Husserls  tænkning  når 
"heller  aldrig  ind  i de  væsentlige  områders  afgørelse”.6 

Som  bekendt  udeblev  den  anden  del  af  Væren  og  tid,  som  Hei- 
degger havde  varslet  i paragraf  8.  Hans  tænkning  kom  i nogle  år  i 
en  krise.  Problemet  var,  at  værens  mening  ikke  kan  udfoldes  som 

5 Trawny,  Heidegger,  s.  83. 

6 Trawny,  Heidegger,  s.  87. 

akademisk  disciplin.  Den  er,  som  det  fremgår  af  Væren  og  tid  ”en 
hændelse  i folkets  fællesskab”,  ”en  hændelse,  hvis  magt  bliver  fri  i 
meddelelsen  og  kampen”.7  Da  hændelsen  udeblev,  begyndte  Hei- 
degger at  lede  efter  begyndelsen.  Det  skete  med  Anaximander  og 
Parmenides  forelæsningen  i foråret  1932.  Her  fandt  han 
narrativet,  som  Trawny  kalder  det,  ”den  første  og  anden 
begyndelse”,  og  en  periode  med  værenshistorisk  tænkning  blev 
indledt.8  Ind  i denne  tænkning  hører  udsagnene  om  Husserls  og 
jødedommens  "tomme  rationalitet  og  regneevne”,  "afgørelsers  og 
spørgsmåls  utilgængelighed  for  denne  race”,  "væsentlige 
områders  afgørelse,  som  ikke  nås”.  Det  er  Heideggers 
antisemitiske  værenshistoriske  tænkning.  Husserl,  jøderne, 
præget  af  "torn  rationalitet  og  regneevne”  kan  ikke  træffe  de 
afgørelser,  der  kan  virkeliggøre  den  anden  begyndelse. 

Der  var  altså  nok,  Husserl  kunne  kritisere  Heidegger  for:  afvis- 
ningen af  den  transcendentale  fænomenologi,  overgangen  til  væ- 
rens tænkning  og  siden  til  værenshistorisk  tænkning,  "kontami- 
neret”,  Trawnys  udtryk,  af  antisemitisme.  Kontamineret  til  forskel 
fra  gennemsyret  af.  Forgiftningen  sker  gennem  nærhed.  I 
efterordet  til  2.  udgave  af  Heidegger  und  der  Mythos  der  jiidischen 
Weltverschworung  gør  Trawny  udtrykkeligt  opmærksom  på,  at 
begrebet  værenshistorisk  antisemitisme  er  brugt  heuristisk,  og  at 
andre  efter  læsning  af  Schwarze  Heften  ingen  tegn  fandt  på 
antisemitisme.  Hermed  vil  Trawny  gardere  sig  imod  anklagen,  at 
han  for  hurtigt  fældede  dommen  antisemitisme  over  Heideggers 
tænkning.  Hvad  der  imidlertid  bliver  stående,  er  nødvendigheden 
af  endnu  engang  at  træde  på  kritisk  afstand  af  Heideggers 
forførende  filosofi. 

7 M.  Heidegger,  Sein  und Zeit  (Max  Niemayer  Verlag  1963),  s.  s.  384. 

8 Trawny,  Heidegger,  s.  18-19 

Jaspers:  Notitzen  zu  Heidegger 

"Blandt  de  tyske  filosofiprofessorer  i vores  tid  har  en  eneste  in- 
teresseret mig:  Heidegger  [...]  Alt  andet  forekom  mig  at  være 
intellektuelt  tidsfordriv.  Kun  her  var  der  alvor”.9  Sådan  hedder  det 
i Karl  Jaspers’  Notitzen  zu  Heidegger.  Jaspers  og  Heidegger  mødtes 
første  gang  til  Husserls  fødselsdag  i 1920. 1 1919  havde  Jaspers  ha- 
biliteret sig  til  embede  ved  det  filosofiske  fakultet  i Heidelberg 
med  Pscychologie  der  Weltanschauungen,  som  1950’erne  blev 
regnet  for  eksistensfilosofiens  ene  hovedværk.  Det  andet  var 
Heideggers  Sein  und  Zeit. 

Da  Heidegger  og  Jaspers  mødtes,  "tændte”  de  på  hinanden.  De 
tilhørte  den  yngre  generation,  og  de  var  enige  om,  at 
universitetsfilosofien  var  gold  og  burde  bringes  til  live  igen. 
Dermed  havde  de  en  fælles  sag,10  og  de  havde  troet,  at  de  skulle 
følges  ad  som  filosofisk  samtalende  venner  livet  igennem.  Men  det 
gik  anderledes.  I 1933  meldte  Heidegger  sig  ind  i nazistpartiet. 
Alligevel  kunne  Jaspers  ikke  slippe  ham  og  hans  tænkning  med 
sind  og  tanke,  hvilket  Notitzen  zu  Heidegger  vidner  om.  Her  skrev 
han  i 1953/54:  "Hvad  plager  mig  er,  at  vi  ikke  blev  forbundsfæller  i 
offentligheden”.11  Drømmen  om  at  kunne  have  fulgtes  ad  sad  i 
Jaspers  et  liv  igennem,.  Efter  krigen  var  det  mest  presserende 
spørgsmål,  om  der  var  en  forbindelse  mellem  Heideggers 
tænkning  og  hans  tilslutning  til  nazismen.  "Har  Heideggers 
lidenskabelige  bekendelser  til  N.S.  en  filosofisk  betydning  eller 
ikke?  Er  det  blot  en  fejltagelse,  en  svaghed,  en  forførelse  gennem 
magt  og  virknings  chancer?  Eller  ligger  der  her  et  dybereliggende 


9 K.  Jaspers,  Notitzen  zu  Heidegger,  udg.  Hans  Saner  (Piper  1978),  s.  75. 

10  Jaspers,  Notitzen,  s.  54. 

11  Smst.,  s.  86. 

symptom,  et  sagligt  tilhørsforhold  til  denne  filosofi?”.12  Jaspers’ 
svar  bliver  bekræftende  - som  Trawnys. 

Da  Heidegger  satte  ontologien  i centrum  i sin  tænkning,  blev 
den  blind  over  for  det  virkelige  liv  og  karakteristisk  ved  en  nær- 
mest ubegribelig  uvidenhed  om  politik,  videnskab,  medicin  og  alle 
realiteter.  ”Man  er  altid  i det  absolutte”,  hedder  det  hos  Jaspers  om 
Heidegger.13  Her  finder  Jaspers  forklaringen  på,  at  Heidegger  al- 
drig angrede  offentligt  efter  krigen.  ”Han  synes  endnu  i dag  ikke 
at  have  begrebet,  hvad  der  er  sket,  og  hvad  han  har  gjort.  Den 
manglende  evne  til  at  gøre  erfaringer  bevidner  granitgrunden  i 
hans  filosofiske  tænkning”.14 

Det  absolutte,  det  totaliserende,  udelukker,  at  der  er  nogen  fri- 
hed i Heideggers  tænkning.  Mens  fænomenologiske  analyser  til- 
byder mennesker  fortolkningsmuligheder  af  tilværelsen,  er  det 
som  om  ”han  [Heidegger]  bygger  en  stålkonstruktion,  som 
tilhøreren  umenneskeligt  skal  tvinges  ind  i”.15  Modellen  er  den 
autoritære:  den,  der  ikke  er  med  mig,  er  imod  mig. 

Sproget  handler  således  hos  Heidegger  heller  ikke  om  kommu- 
nikation, men  om  fortryllelse.  Og  her  er  Heidegger  mesteren. 
”Hans  genialitet  er  det  sprogligt  fortryllede.  Det  "oprindelige”,  det 
ny-begyndende.  Det  totale  bruds  overmod”.  Men  ved  det  fortryl- 
lede klæber  en  tvetydighed,  det  sproglige  filigran  arbejde  dækker 
over  en  hulhed.16  For  hvad  er  egentlig  væren  hos  Heidegger?  Det 
forbliver  flimrende  og  dunkelt  og  til  syvende  og  sidst  et  intet. 
Dermed  er  der  en  plads  til,  at  hvad  som  helst  som  fx  nazismen  kan 
rykke  ind  i tomrummet. 

12  Smst.,  s.  49. 

13  Smst.,  s.  54. 

14  Smst.,  s.  184. 

15  Smst.,  s.  47. 

16  Smst.,  s.  260. 

De  nyskabende  hemmelighedsfulde  billeder  som  "mennesket  er 
værens  hyrde”  rejser  derfor  ifølge  Jaspers  spørgsmålet,  ”om  der 
bagved  står  en  gnostisk  myte  om  mennesket,  der  er  kastet  fra 
væren  for  ar  være  værens  hyrde”.17  Der  er  ingen  tilknytning  til 
etos. 

Værens  historie,  værens  tilskikkelse 

Var  der  ingen  offentlig  anger,  så  var  der  dog  måske  to  af  privat 
karakter  til  henholdsvis  Jaspers  og  Arendt.  I et  brev  til  Jaspers  7. 
marts  1950  forklarede  Heidegger,  at  han  ikke  havde  opsøgt  ham 
siden  1933,  "fordi  han  ganske  enkelt  skammede  sig”.18  19.  marts 
1950  takkede  Jaspers  for  brevet  og  skrev:  ”Med  ordene  ’jeg  skam- 
mede mig’  træder  De  ind  i vores  fællesskab,  som  lever  i en 
tilstand,  hvor  ordet  ’skam’  er  passende”.19  Dernæst  sendte  Jaspers 
på  stikordet  "skam”  Heidegger  Die  Schuldfrage,  oprindeligt  Jaspers 
tale  ved  det  medicinske  fakultets  genåbning  efter  nazismen  i 
august  1945. 20  16  år  senere  i et  brev  til  Arendt  9.  marts  1966 
hævdede  Jaspers  imidlertid,  at  det  var  en  bortforklaring  med 
skammen.21 

Måske  skyldes  ændringen  hos  Jaspers  Heideggers  svar  i et  brev 
af  8.  april  1950.  Indholdet  af  det  var  for  Jaspers  så  chokerende,  at 
han  var  to  år  om  at  svare.  I brevet  aflagde  Heidegger  rapport  om 
årene  fra  1932/33  til  nu  og  forklarede,  at  først  nu  så  han  skylden 
eksistentialistisk  som  den  enkeltes.  Så  langt  så  godt,  men  så  kom- 
mer efter  fremstilling  af  det  onde,  som  forberedes  som  et  verdens - 
stadium  gennem  Stalins  sejre,  formuleringerne,  som  satte  Jaspers  i 
stå:  "Trods  alt,  kære  Jaspers,  trods  død  og  tårer,  trods  lidelse  og 

17  Smst.,  s.  52. 

18  M.  Heidegger  & K.  Jaspers,  Briejwechsel  (Vittorio  Klostemann  1990),  s.  196. 

19  Smst.,  s.  197. 

20  Smst.,  s.  199. 

21  H.  Arendt  & K.  Jaspers,  Briefwechsel  1926-1969  (Piper  2001),  s.  655. 

gru,  trods  nød  og  kval,  trods  bundløshed  og  forbandelse,  i denne 
hjemløshed  sker  der  ikke  intet,  men  deri  gemmer  sig  en  advent”.22 
Den  24.  juli  1952  svarede  Jaspers  endeligt  med  en  kritik  af  Heideg- 
gers fremstilling,  som  indebar,  at  det  virkeligt  onde,  som  marxis- 
men rummede,  fortonede  sig  sammen  med  overvejelsen  over, 
hvad  man  kunne  gøre.  Med  disse  visioner  blev  antydet  en 
forberedelse  til  det  totalitære: 

Min  skræk  voksede,  da  jeg  læste  ’i  denne  hjemløshed 
gemmer  sig  en  advent’.  Det  er  drømmeri  [...]  De  er  i 
begreb  med  at  optræde  som  profet,  der  ud  fra  en  skjult 
indsigt  viser  det  oversanselige,  som  en  filosof,  der 
fører  væk  fra  virkeligheden  [...]  De  skal  ikke  som 
dengang  antyde  en  fuldbyrdet  afslutning  [...]  De  skal 
reagere,  for  chancen  er,  at  vi  kan  forstå  hinanden  efter 
en  menneskelig  målestok”.23 

Jaspers  forsøgte  altså  at  rykke  Heidegger  ud  af  det  mytiske  og 
værenshistoriske  og  ind  i en  fælles  menneskelig  virkelighed.  Et  ik- 
ke afsendt  brev  fra  1954  /55  fra  Notitzen  bevidner  Jaspers  frustra- 
tion over,  at  forsøget  mislykkedes: 

Jeg  besværger  Dem!  hvis  engang  nogen  filosofiske 
impulser  sprang  mellem  os,  overtag  ansvaret  for  deres 
enestående  begavelse,  stil  den  i tjeneste  for  den 
menneskelige  fornuft,  den  menneskelige  værdighed  og 
de  menneskelige  muligheder,  i stedet  for  i tjeneste  for 
magien.24 

22  Heidegger  & Jaspers,  Briefwechsel,  s.  202. 

23  Heidegger  & Jaspers,  Briefwechsel,  s.  209-211. 

24  Jaspers,  Notitzen,  s.  123. 

For  almindelige  mennesker  kommer  det  ikke  an  på  "værens  tilski- 
kkelser”, men  på  hvad  de  skal  gøre  og  gøre  sammen  med  andre. 
Filosofien  bør  være  sig  sit  ansvar  bevidst. 

Måske  fik  Heideggers  tænkning  vind  i sejlene  til  trods  for  hans 
nazistiske  fejltagelse,  fordi  tiden  efter  2.  verdenskrig  var  til  en 
besinden  sig  på,  hvad  al  den  menneskelige  viden  og  kunnen 
havde  medført.  Ole  Wivels  "der  truer  os  i tiden,  en  ond  usynlig 
magt,  vor  egen  sikre  viden”  står  som  eksponent  for  den  forståelse. 

Arendt 

Ingen  hyldede  Heidegger  som  Arendt.  Ingen  kritiserede  ham 
heller  mere  dybtgående.  Hun  holdt  den  store  festtale  for  ham  til 
80  årsdagen  og  bar  forfatterskabet  frem  i den  angelsaksiske 
verden.  Hun  tænkte  op  imod  hans  tænkning  fra  begyndelsen  af 
hendes  eget  akademiske  virke.  Hun  var  blevet  studerende  hos 
ham  i Marburg  i 1924  og  et  kærlighedsforhold  udviklede  sig. 
Forholdet  var  udsigtsløst,  og  1926  blev  hun  elev  hos  Jaspers  i 
Heidelberg.  Så  kom  nazismen  og  Heidegger  afviste  fuldstændigt 
de  rygter,  hun  havde  hørt  om  ham.  "Frem  for  alt,  kan  det  ikke 
berøre  mit  forhold  til  dig”.25  Deri  tog  han  fejl.  Mellem  1933  og 
1950  var  forbindelsen  afbrudt  og  Arendt  forkastede  ikke  bare  ham 
og  hans  tænkning,  men  filosofferne  og  filosofien  som  sådan. 
Svigtet  under  nazismen  havde  været  for  stort.  Men  i 1950 
henvendte  hun  sig  pludselig  til  ham  og  relationen  blev  etableret 
igen,  og  hun  fortsatte  som  en  indforstået  elev,  der  gik  sin  egen  vej 
i en  kritisk  samtale  med  forfatterskabet.  Som  Jaspers  kunne  hun 
ikke  slippe  ham.  Ingen  stod  måske  heller  Heidegger  nærmere  end 
hun.  Da  korrespondancen  blev  genoptaget  ved  det,  Heidegger 
kaldte  ”det  andet  møde”,  bad  han  i et  digt,  Kun  til  dig,  om  hjælp  til 

25  H.  Arendt  & Martin  Heidegger,  Letters  1925  - 1975  (Harcourt  Inc.  2004),  s. 
53. 

at  vove  at  sige,  at  nu  har  han  hørt  hendes  blods  bitterhed  og 
klage,  og  nu  lægger  hun  med  sit  komme  en  byrde  på  ham.  Som 
var  det  først  mødet  med  hende,  den  ungdoms  elskede,  der  gav 
ham  bevidstheden  om,  hvad  nazisterne  havde  gjort  mod  jøderne. 
Men  indrømmelsen,  hvis  det  er  en  indrømmelse,  som  Trawny 
spørger,  forblev  i intimsfæren:  ”Kun  til  dig”.26 

Denktagebuch,  som  Arendt  påbegyndte  samme  år,  indledte  hun 
med  at  skrive  om  skylden,  som  den  byrde,  man  selv  har  lagt  på 
sine  skuldre.  Der  kan  ikke  være  megen  tvivl  om,  at  hun  tænkte 
videre  på  Heideggers  digt.  Derefter  går  tanken  til,  hvorledes 
tilgivelse  og  forsoning  kan  gøre  det  muligt  at  leve  videre  sammen. 
Tilgivelse  afviser  hun  på  dette  tidspunkt  som  et  fænomen,  der 
hører  hjemme  i ulige  relationer,  idet  den  forudsætter  en 
niveauforskel.  Anderledes  med  forsoningen,  hvor  man  i en 
grundlæggende  taknemmelighed  for  det  givne  liv  affinder  sig  med 
det  tilskikkede  og  bærer  med  på  den  byrde,  den  anden  har  på  sine 
skuldre.27  Man  fjerner  ikke  byrden  fra  den  anden,  man 
solidariserer  sig  heller  ikke,  så  man  siger  ”din  skyld  er  min  skyld”. 
Differensen  opretholdes,  men  det  bliver  muligt  at  følges  ind  i en 
fælles  verden.  Det  var,  hvad  Arendt  og  Heidegger  gjorde  fra  1950. 
Dermed  levede  de  det,  der  var  Arendts  grundtanke:  mennesker  er 
skabt  til  at  begynde. 

Skabt  til  at  begynde  og  årene  der  følger 

Med  Augustin  i hånden  satte  Arendt  sit  første  angreb  ind  mod 
Heidegger  i 1928  med  afhandlingen  om  Augustins 

kærlighedsbegreb.  Som  Augustin  i Bekendelser  skrev  på 

26  Trawny,  Heidegger,  s.  99-100. 

27  H.  Arendt  Denktagebuch  1950-1973,  bd.  1 (Piper  2003),  s.  3-4. 

kærlighedstabets  impuls,  gjorde  hun  det.  Som  Kierkegaard  i Frygt 
og  bæven  måske  havde  troet  at  kunne  "skrive”  Regine  hen  til  sig 
igen,  havde  måske  også  Arendt  troet,  at  hun  kunne  med 
Heidegger.  Hvorledes  det  end  har  været,  har  hendes  tænknings 
genese  været  viklet  ind  i hendes  forhold  til  Heidegger.  Den  unge 
forelskede  kvinde,  der  skrev  fra  Heidelberg  i 1928  "Jeg  ville  have 
mistet  retten  til  at  leve,  hvis  jeg  mistede  min  kærlighed  til  dig”.28 
( Letters  2004:  50),  har  revolteret  mod  den  elskedes  tænken  om  den 
menneskelige  eksistens  som  kastet  ind  i verden  som  en  væren-til- 
døden.  1958-1965  påbegyndte  Arendt  i forbindelse  med 
oversættelsen  til  engelsk  af  afhandlingen  en  revision,  hvor 
kritikken  skærpedes.  Den  blev  ikke  ført  til  ende,  men  det 
augustinske  spor  med  dets  inhærente  Heideggerkritik  fortsatte 
gennem  Arendts  tænkning.  Havde  Heidegger  i sine  Augustin- 
forelæsninger  kunnet  blive  samtidig  med  og  benytte  Augustins 
analyser  af  adspredthed,  bekymrethed  og  ambition  som  fristelser  i 
tilværelses-analyserne  i Væren  og  tid,  men  gjort  holdt  ved  sindets 
samlen  sig  om  sin  evige  kærligheds  genstand,  så  gik  Arendt  med 
Augustin  til  vejs  ende,  da  han  blev  et  spørgsmål  for  sig  selv  ved 
vennetabet.  Hermed  fulgte  hun  med  til  "erindringens  marker  og 
vidtstrakte  paladser”,  hvor  den  viden  ligger,  der  spørger  efter 
"hvorfra”,  hvorved  svaret  på  spørgsmålet,  hvem  jeg  er,  findes  i 
relation  til  den  Gud,  som  skabte  mig.29  "Anderledes  sagt”,  skriver 
Arendt,  ”er  den  afgørende  handling,  der  bestemmer  et  menneske 
som  et  bevidst,  erindrende  væsen  fødslen,  nataliteten,  den  kends- 
gerning, at  vi  alle  er  kommet  ind  i denne  verden  gennem  fødsel”.30 
Hermed  satte  hun  tanken  om  skabelse  op  over  for  Heideggers 

28  Arendt  & Heidegger,  Letters,  s.  50. 

29  H.  Arendt,  Love  and  Saint  Augustine  (The  University  of  Chicago  Press  1996), 
s.  25. 

30  Smst.,  s.  51. 

væren  til  døden,  fødslen  op  over  for  kastetheden  og  erindringen 
op  over  for  Heideggers  angst.  Hos  Augustin  sammenholdes  i erin- 
dringen tidslighed  og  rumlighed,  for  i memoria  ligger  fortiden  i 
nutiden.  Herved  transformeres  fortiden  til  fremtidig  mulighed. 
Tiden  set  uden  rummet,  er  tiden,  der  rinder  ud.  Perspektivet 
bliver  tragisk,  som  hos  Heidegger.  Hos  Arendt  som  hos  Augustin 
betyder  erindring  taknemmelighed  og  forventning.  Idet  ”jeg 
husker”  begyndelsen,  kan  ”jeg  fortælle”  og  ”kan  jeg  begynde”.  De 
menneskelige  handlingers  verden  bliver  til. 

Handlen.  Menneskets  vilkår 

Hovedtemaet  i Arendts  Augustin-afhandling  var  næstekærlighed. 
Hos  Augustin  fandt  hun  den,  der  på  én  gang  stillede  den  enkelte 
alene  med  spørgsmålet  efter  sig  selv  og  gennemtænkte  basis  for  at 
være  menneske  mellem  mennesker  i et  fællesskab.  Mellem  men- 
nesker opstår  noget  nyt.  ”Et  barn  fødes  os”.  Tankerne  om  begynd- 
else og  pluralitet  kan  ikke  skilles  ad. 

I Menneskets  vilkår  fra  1958  udfoldes  disse  begreber  i afsnittene 
om  handlen,  som  Arendt  til  forskel  fra  Heidegger  anså  for  det 
egentlig  menneskelige  særkende.  Med  tale  og  handling  bliver  en 
fælles  verden  til,  idet  vi  kommer  til  syne  for  de  andre  og  bryder 
ind  i det  netværk,  der  består  mellem  os.  Dette  er  den  mennes- 
kelige mulighed  for  at  begynde  ifølge  Arendt,  men  det  er  også  et 
vilkår,  der  gør  livet  usikkert,  da  vi  ikke  kan  forudse,  hvordan  de 
andre  vil  modtage  vores  handlinger.  Vi  kan  heller  ikke  forudsige, 
hvad  vi  selv  vil  gøre,  da  vi  også  indadtil  befinder  os  i pluraliteten, 
idet  jeg  ikke  kun  er  én,  men  to,  der  befinder  sig  i dialog  med 
hinanden.  Og  resultatet  af  den  samtale  kan  ikke  forudvides.  Vi  er 
imidlertid  bundet  til  vore  handlingers  konsekvenser.  Her  viser  sig 

fænomenerne  løfte  og  tilgivelse,  som  får  perspektivet  til  at  skifte 
fra  tragik  til  håb.  Løftets  magt  består  i,  at  idet  vi  kommer  til  syne 
for  hinanden  i vores  forskellighed,  erfarer  vi,  at  fremtiden 
kommer  til  syne,  som  var  den  her  allerede  nu.  Moralen  vokser 
således  ud  af  vilkåret  at  leve  i pluraliteten  i stadig  nye  processer. 
Vilkårene  er  altså  ikke  etisk  indifferente.  ”A1  moral  lader  sig  i 
virkeligheden  reducere  til  at  love  og  holde  det  lovede”.31  Løftet 
ligger  som  en  ø i uforudsigelighedens  hav.32  Retter  løftet  sig  mod 
fremtiden,  så  retter  tilgivelsen  sig  mod  fortiden.  Mens  Arendt 
afviste  den  som  mulighed  for  genoprettelse  mellem  ligeværdige  i 
mennesker  i Denktagebuch,  1950,  så  beskriver  hun  i 1958  i 
Menneskets  vilkår  fænomenet  tilgivelse,  som  det,  der  frigør  os  fra 
at  være  bundet  til  konsekvenserne  af  fortidens  handlinger. 
Tilgivelsen  rummer  muligheden  for  at  begynde  efter  at  være  kørt 
fast. 

Bogen  sendte  Arendt  til  Heidegger.  Han  kommenterede  den  al- 
drig. Derefter  var  forbindelsen  afbrudt  i to  år.  Han  var  ude  af 
stand  til  at  indgå  i en  samtale,  som  ikke  blot  beundrede  ham  og 
fulgte  hans  tankebane.  En  demonstration  af,  at  han  var  blind  for 
det  piur  ale. 

Sidste  refleksioner  over  Heidegger 

Som  Jaspers  skrev  på  Notitzen  zu  Heidegger  til  sin  død,  arbejdede 
Arendt  med  Heideggers  tænkning  til  det  sidste.  Ugen  inden  hun 
døde  af  et  hjerteanfald,  afsluttede  hun  manuskriptet  Willing,  der 
sammen  med  Thinking,  skulle  udgøre  tobindsværket  The  Life  of 
the  Mind.  Hermed  kom  begyndelse  og  slutning  i hendes  tænkning 
til  at  berøre  hinanden,  idet  hun  her  behandlede  både  Augustin, 

31  Arendt,  Denktagebuch,  s.  54. 

32  H.  Arendt,  Menneskets  vilkår  (Gyldendal  2005),  s.  244. 

viljens  første  filosof,  og  Heidegger  efter  "vendingen”  fra  eksistens 
til  væren  havde  fundet  sted.  Arendt  daterer  den  til  årene  mellem 
1936  og  40,  mellem  bind  1 og  2 af  Nietzsche-bøgerne  og  knytter 
den  til  en  autobiografisk  begivenhed.  Mens  bind  1,  der  har  fokus 
om  ”den  evige  genkomst”,  tænker  ”med”  Nietzsche,  tænker  bind  2, 
der  centrerer  sig  om  "viljen  til  magt”  polemisk  ”imod”.  "Viljen  til 
magt”,  tolker  Arendt,  ser  Heidegger,  da  han  prøvede  at  komme  til 
rette  med  sin  tid  som  nazist,  som  en  slags  oprindelig  synd,  som 
han  selv  har  del  i.33  Derfor  undsiger  han  nu  viljen  og 
subjektiviteten,  så  det  ikke  som  i Væren  og  tid  drejer  sig  om  viljen 
til  at  være  sig  selv,  men  om  ”at  lade  være”,  så  væren  selv  kan 
komme  til  orde  gennem  tænkerens  sprog.34 

Efter  at  have  præciseret,  at  den  eneste  handling,  det  kommer 
an  på  hos  Heidegger  efter  vendingen,  er  den  ensomme  tænkning, 
følger  Arendt  hans  gentagne  påstand  om,  at  det  drejer  sig  om  en 
fortsat  udvikling  af  tankerne  fra  Væren  og  tid,  idet  hun  behandler 
tre  hovedbegreber  herfra:  "bekymring”,  "døden”  og  "selvet”  for  at 
se,  hvorledes  de  har  ændret  sig.35  Bekymring  er  skiftet  fra  at  dreje 
sig  om  egen  eksistens  til  at  betyde  omsorg.  Den  menneskelige 
opgave  er  at  være  værens  hyrde.36  Og  døden  er  nu  ikke  længere 
den  yderste  mulighed,  men  den  "helligdom”,  der  beskytter  og 
bjærger  dødeliges  essens.  Arendt  udlægger  denne  beskrivelse  som 
en  kendt  erfaring  af  erindringen,  den  måde  levende  dødelige 
tænker  på  de  døde.  I erindringen  er  det,  som  om  alle  ikke 
væsentlige  kvaliteter  forsvinder  sammen  med  kroppen. 
Overhovedet  er  det  karakteristisk  for  Arendt,  at  hun  tilbagefører 

33  H.  Arendt,  The  Life  of  the  Mind  (Harcourt  Inc.  1978),  s.  173 

34  Smst.,  s.  180. 

35  Smst.,  s.  181. 

36  Smst.,  s.  182. 

Heideggers  tænkning  til  erfaring.  Endelig  er  der  selvet,  som  i 
Væren  og  tid  er  den  autentiske  eksistens  til  forskel  fra  livet  i 
”man”.  Det  bliver  manifest  i "samvittighedens  stemme”,  som 
kalder  væk  fra  dagliglivets  forviklethed  med  ”man”  og  afslører 
"skyld”  som  et  alment  eksistens  vilkår,  da  kastetheden  til 
eksistens  ikke  er  kommet  ved  eksistensen  selv.  Men  er  alle 
skyldige,  er  ingen  skyldige,  som  Arendt  lakonisk  siger.37  Skylden 
er  med  andre  ord  ikke  knyttet  til  handlinger,  da  de  overhovedet  er 
fraværende  i Heideggers  tænkning,  lige  som  en  fælles  men- 
neskelig verden  er  det.  Efter  vendingen  lytter  selvet  ikke  længere 
til  samvittighedens  stemme,  men  til  væren  selv. 

Det  autentiske  selv  fra  Væren  og  tid  genfinder  vi  nu  i tænkeren, 
der  adlyder  værens  kald.  Den  spøgelsesagtige  ingen,  kalder 
Arendt  det,  Hegels  verdensånd,  der  giver  tingene  mening, 
inkarneres  nu  i Heideggers  værenstænkning  i tænkeren,  som 
handler,  mens  han  ingenting  gør.  Det  hele  er  (som  hos 
Kierkegaaard)  en  indre  bevægelse.  Ingenting  bliver  sagt  udadtil. 
Han  forbliver  i en  solipsisme,  alt  mens  verdens  skæbne  er 
afhængig  af  ham.  Den  dårlige  samvittighed  beskrives  som  det 
inautentiske  selvs  forsvar  over  for  "man”.38  Den  pluralitet,  som  et 
menneske  selv  er,  findes  altså  heller  ikke  hos  Heidegger.  Hermed 
har  Arendt  givet  sin  forklaring  på  hans  manglende  bodsgang  efter 
krigen,  og  for  så  vidt  givet  Jaspers  ret  i,  at  hans  indrømmelse  af 
skam  ikke  stod  til  troende. 

Det  særlige  ved  Arendts  tolkning  af  vendingen  er,  at  den  på  én 
gang  følger  Heideggers  påstand  om,  at  den  var  en  videreførsel  af 
tankerne  fra  Væren  og  tid  og  giver  et  autobiografisk  grundlag  for 
den.  Der  skete  faktisk  noget  i Heideggers  liv,  som  påvirkede  hans 
tænkning.  Han  blev  nazist.  Det  var  et  syndefald.  Subjektet  med 

37  Smst.,  s.  184. 

38  Smst.,  s.  185. 

dets  vilje  til  magt  og  dominans  var  synderen.  Men  det  kan  ikke 
siges  offentligt.  Det  er  kun  en  bevægelse  i tænkeren  selv,  en  tavs 
tale  i tænkeren  selv,  som  ikke  desto  mindre  har  verdens  skæbne  i 
sine  hænder.39  Hun  tillader  sig  også  at  nævne  det  biografiske 
forhold,  at  i 5 år  efter  krigen  var  Heidegger  bragt  til  tavshed.  Fra 
de  år  stammer  kun  to  tekster  fra  1946:  Brevet  om  humanismen  og 
Anaximander  Fragmentet.  I det  sidste  møder  vi  ifølge  Arendt  en 
anderledes  værens  tænkning  end  hidtil  set.  Det  værendes 
tilsynekomst  og  bortsvinden  ind  i væren  beskrives  som  en  slags 
historie  med  en  begyndelse  og  en  slutning.  I begyndelsen  afslører 
væren  sig  selv  i det  værende,  og  afsløringen  indleder  to  modsatte 
bevægelser.  Væren  trækker  sig  tilbage  til  sig  selv,  og  det  værende 
"sættes  i bevægelse”  og  konstituerer  et  rige  af  fejl.  Der  er  i den 
tanke  ikke  plads  til  nogen  værens  historie,  der  handler  bag  om 
ryggen  af  mennesker.  Væren,  beskyttet  i sin  skjulthed,  har  ingen 
historie,  og  enhver  epoke  i verdens  historien  er  en  fejltagelsens 
epoke.40 

Arendt  har  ikke  kunnet  følge  tankegangen  om  fejltagelsens  hi- 
storie, men  nok  om  tilsynekomst  og  forsvinden,  som  svarer  til 
erfaringen  af  fødsel  og  død,  det  værende,  som  melder  sin  ankomst 
med  et  skrig  og  svinder  bort,  når  øjnenes  lys  slukkes  og 
derimellem  opholder  sig  en  tid  i den  fælles  menneskelige  verden.  I 
det  sidste  skrift  er  Arendt  lavmælt.  Nu  hedder  det,  at  Augustins 
tanke  om  begyndelse  er  dunkel.41  Måske  derfor  har  hun  ingen 
alvorlig  opposition  mod  Heideggers  vanskelige  gengivelse  og 
tolkning  af  Anaximander  Fragmentet. 


39  Smst.,  s.  187. 

40  Smst.,  s.  190-191. 

41  Smst.,  s.  217. 

Afsluttende  bemærkninger 

Jaspers  og  Arendt  så  begge  faren  ved  Heideggers  solitære  værens 
tænkning.  På  den  måde  kaster  deres  kritik  lys  over  Die  schwarzen 
Hefte. 

Det  underlige  er,  hvordan  den  Heidegger,  der  manglede  plurali- 
teten i sin  tænkning,  igen  og  igen  samlede  tankebanen  op,  så  hans 
studerende  kunne  være  med  og  tænke  selv.  Måske  var  den  store 
forfører  selv  forført  af  billedet  af  sig  selv  som  filosoffen,  der  skulle 
gå  foran  og  lede  dem,  der  sad  i skyggeriget  op  i lyset. 

